Itz het sech d Barbara Hayoz, wo mit freisinnigem Pragmatismus di höche soziaudemokratische Geischtesflüg gäng wider  uf em steinigen Acker vor Reaupolitik laat la bruchlande, het sech d Barbara Hayoz zum Wort gmäudet u gseit, mit settigne Vorschleg chömi me im Stadtrat nie düre. D Edith Olibet het erwideret, de müessti me haut jedem Stadtrat u o mehrere Stadträtinnen es Windredli uf dr Stirne befeschtigen u dr Strom, wo me dermit chönnt erzüge, dür d Ohren i ds Hirni leite, für dass ne dört äntlech es Liecht ufgieng. D Barbara Hayoz het o dä Vorschlag ehnder unrealistisch gfungen u gmeint, we me ds Unmügleche wöu müglech  mache, de mach me womüglech ds Müglechen unmüglech. U itz sy dr Barbara Hayoz, wi gäng, we si über siich säuber wott use wachse, sy dr Barbara Hayoz d Bären i Sinn cho u si het e küeni Idee lanciert: We me de Bäre, het si gseit, we me de Bären e Ballon a ds Füdle würd näije, für dass d Bärefürz nümm eifach d Schadstoffbelaschig vor Luft würde vergrössere, we me das so würd mache, de chönnt me d Bösse zwüsche Bahnhof u Bäregrabe locker mit Bärebiogas betrybe.